അസംമിസോറം അതിര്ത്തിയില് നിന്ന് പൊലീസിനെ പിന്വലിക്കാന് ധാരണ ദിസ്പുര്: സംഘര്ഷം നിലനില്ക്കുന്ന അസംമിസോറം അതിര്ത്തി മേഖലയില്നിന്ന് പൊലീസിനെ പിന്വലിക്കാന് ഇരു സര്ക്കാരുകളും തമ്മില് ധാരണയായി. സംഘര്ഷ മേഖലകളില് സുരക്ഷക്കായി കേന്ദ്ര അര്ധസൈനിക വിഭാഗത്തെ വിന്യസിക്കും. കേന്ദ്ര ആഭ്യന്തര സെക്രട്ടറിയുടെ മധ്യസ്ഥതയില് ബുധനാഴ്ച ചേര്ന്ന ഇരുസംസ്ഥാനങ്ങളിലെയും ചീഫ് സെക്രട്ടറിമാരുടെയും ഡി.ജി.പിമാരുടെയും ഉന്നതതല യോഗത്തിലാണ് തീരുമാനം.രണ്ടുമണിക്കൂര് നീണ്ട ചര്ച്ചയ്ക്കുശേഷമാണ് തങ്ങളുടെ പൊലീസ് സേനകളെ പിന്വലിക്കാന് ഇരുസംസ്ഥാനങ്ങളും സമ്മതിച്ചത്. കേന്ദ്ര ആഭ്യന്തര സെക്രട്ടറി അജയ് ഭല്ല വിളിച്ചുചേര്ത്ത യോഗത്തില് അസം ചീഫ് സെക്രട്ടറി ജിഷ്ണു ബറുവ, ഡി.ജി.പി ഭാസ്കര് ജ്യോതി മഹന്ത, മിസോറം ചീഫ് സെക്രട്ടറി ലാല്നുന്മാവിയ ചുവാന്ഗോ, ഡി.ജി.പി എസ്.ബി.കെ സിങ് എന്നിവര് പങ്കെടുത്തു. സംഘര്ഷം നിലനിന്ന ദേശീയ പാത 306ല് അര്ധസൈനിക വിഭാഗത്തെ വിന്യസിക്കാന് ചര്ച്ചയില് തീരുമാനമായെന്ന് അസം ചീഫ് സെക്രട്ടറി ജിഷ്ണു ബറുവ പറഞ്ഞു. ഒരു മുതിര്ന്ന സി.എ.പി.എഫ് ഉദ്യോഗസ്ഥന്റെ നേതൃത്വത്തിലായിരിക്കും സേനയുടെ പ്രവര്ത്തനം. അതിര്ത്തി പ്രശ്നം സൗഹാര്ദപരമായി പരിഹരിക്കാന് ഉഭയകക്ഷി ചര്ച്ച തുടരാന് തീരുമാനമായതായും അദ്ദേഹം വ്യക്തമാക്കി.നിലവില് ഇവിടെ സി.ആര്.പി.എഫിന്റെ അഞ്ച് കമ്ബനി സൈനികരെ വിന്യസിച്ചിട്ടുണ്ട്. രണ്ടു കമ്ബനി ഉദ്യോഗസ്ഥരെ കൂടി ഇവര്ക്കൊപ്പം കൂടുതലായി വിന്യസിക്കാനാണ് തീരുമാനം. ഇരുസംസ്ഥാനങ്ങളിലെയും പൊലീസ് സേനകള് തമ്മില് തിങ്കളാഴ്ച അതിര്ത്തിയിലുണ്ടായ സംഘര്ഷത്തില് ആറ് അസം പൊലീസ് ഉദ്യോഗസ്ഥരും ഒരു സാധാരണക്കാരനും മരിച്ചിരുന്നു. ഈ സാഹചര്യത്തിലാണ് ഉന്നതതല ചര്ച്ച നടന്നത്.